שי אביבי

שי אביבי (נולד ב-29 באפריל 1964 בעכו) הוא שחקן, קומיקאי, איש תוכן טלוויזיוני ומנחה טלוויזיה ישראלי. זוכה פרס אופיר. אביבי נולד וגדל בעכו כאחד מבין שלושה ילדים של משה אביבי, יליד איראן למשפחת ארג'אן עם שורשים ביהדות בבל, ושל אהובה, ילידת ישראל, שהוריה עלו מליטא. הוא אחיינו של "נשיא מדינת אכזיב", אלי אביבי. את שירותו הצבאי עשה בנח"ל, ובמהלכו לקח חלק בלחימה במלחמת לבנון הראשונה. אביבי פעיל בתחומים חברתיים וסביבתיים רבים, ובעיקר במאבק לזכויות בעלי חיים. בין השאר, השתתף לצד קרן מור בסרטון מחאה של עמותת אנימלס ותנו לחיות לחיות נגד המשלוחים החיים ולצד שי גולדשטיין בסרטון של עמותת אנימלס הקורא להוצאת האחריות על חוק צער בעלי חיים ממשרד החקלאות והעברתה למשרד להגנת הסביבה. בשנת 2014 השתתף יחד עם בני משפחתו בפרויקט אתגר 22 של עמותת אנימלס, להתנסות בתזונה טבעונית. ב-2002 הותקף על ידי מפטמי אווזים כשהשתתף בהפגנה נגד פיטום אווזים. בשנת 2006 ערך בים המלח פסטיבל סרטים בנושא "אקולנוע". בשנת 1991, לאחר לימודים בחוג לקולנוע וטלוויזיה באוניברסיטת תל אביב, שיחק אביבי לראשונה, בסרטו של ערן ריקליס, "גמר גביע". את הפריצה הראשונה קיבל אביבי באותה השנה 1991, כאשר היה מראשוני המנחים בערוץ הילדים בגלגולו הראשון, ובו הנחה במשך מספר שנים. בשנת 1993 זכה לחשיפה משמעותית, כשהשתתף בתוכנית הסאטירה המצליחה "החמישייה הקאמרית", ששודרה בזכיינית "טלעד" של ערוץ 2 ולאחר מכן בערוץ הראשון. לצד אביבי כיכבו קרן מור, דב נבון, רמי הויברגר ומנשה נוי. בשנה זו שיחק בסרט "שלג באוגוסט", וכן השתתף בווידאו קליפ של הלהיט "יעקב" של להקת "ללדין", בו נראה מבצע ליפ סינק לקטע הראפ בשיר (אותו למעשה מבצע יאיר שדה). במקביל, השתתף ב-1996 בסרט "מלכה לב אדום" של אתגר קרת ורן טל. עם סיום דרכה של "החמישייה הקאמרית" בשנת 1997, חזר אביבי להנחיה, של תוכנית האירוח "מקרה לילה" (1997) והשעשועון "כוכבים בריבוע" (1999), שתיהן ב"שידורי קשת" בערוץ השני. בנוסף, השתתף בסרטים "דרינג דרינג" ו"סוף העולם". בשנת 1999 השתתף אביבי בדיבוב של תפקיד עצמו במשחק המחשב "פיפוש". בשנת 2000 כיכב אביבי בסדרת הדרמה המצליחה "הבורגנים", לצד חבריו ל"חמישייה", ב"שידורי קשת" בערוץ 2. "הבורגנים" זכתה להצלחה רבה, ושידרה שלוש עונות עטורות שבחים ופרסים. במקביל, השתתף בסדרה "צ'אנט לי" (2002) והנחה את "שני מומחים וטמבל" (2003) בערוץ "לוגי". באותה תקופה עבר אביבי אל מאחורי-הקלעים, כשיצר מספר תוכניות טלוויזיה, ביניהן "אחורי החדשות" (2003), ולבסוף מונה בשנת 2005 לעמוד בראש מחלקת התוכן של ערוץ 10. באותן שנים השתתף בסדרה "אהבה זה כואב" (2004) בערוץ 10, והתארח בפאנל "משחק מכור" ב"רשת", ערוץ 2. בשנת 2006 כיכב בסרטו זוכה פרס אופיר של דרור שאול, "אדמה משוגעת". באותה שנה יצר את הסדרה "בשורות טובות" וכיכב בה בתפקיד עצמו. הסדרה נוגעת בפרטים ביוגרפיים מחייו של אביבי כמו הקִרבה לרוחניות או עברו המקצועי בסדרות "הבורגנים" ו"החמישייה הקאמרית". בהמשך השתתף בתפקיד אורח בסדרה "פרשת השבוע" בהוט. בשנת 2009 שיחק בסדרת המקור של HOT 3 "תמרות עשן" - סדרת דרמה העוסקת ביישוב ברמת הגולן שכל תושביו נעלמים, בהשתתפות צחי גראד, אפרת בן צור ומרינה מקסימיליאן בלומין. לקראת סוף 2009 הצטרף אביבי אל צוות ההצגה "תורת היחסים", שכתב וביים אייל דורון. בהצגה הוא מגלם גבר נשוי המתאהב באחות צעירה ופתיינית (טלי שרון). בפברואר 2010 הצטרף לעונה השלישית של התוכנית הסאטירית "שבוע סוף!". בנוסף, לקראת סוף שנת 2009 השתתף בתוכנית "פעם בחיים", ונסע עם הזמר מוקי לישיבת התפוצות סמוך לקבר דוד שבירושלים. בשנת 2011 השתתף בתפקיד אורח בסדרה "גבוה וגרינבאום", וכן המשיך לעונה נוספת של "תמרות עשן". בשנת 2012 השתתף בעונה השלישית של "חצויה" הנקראת "חצויה הדבר האמיתי" בתפקיד שאול, וכן השתתף בעונה השנייה של סדרת הדרמה "ילדי ראש הממשלה", לצד חברו לימי "החמישייה" רמי הויברגר. באותה שנה החל לשמש כקריין בתוכנית המציאות "בואו לאכול איתי". בתחילת שנת 2013 העלו אביבי ואשתו מיכל ליבדינסקי מופע אותו גם כתבו יחד ועוסק בחיי הזוגיות והנישואים. בתחילה הציגו את המופע באירועים פרטים בסלון ביתם בפרדס חנה תחת השם: "כאן גרים בכיף – שי אביבי ומיכל ליבדינסקי" ובהמשך באולמות ציבוריים תחת השם "באושר ועושר - שי אביבי ומיכל ליבדינסקי". בשנת 2015 החל להשתתף בעונת ה-VIP של התוכנית "מאסטר שף" וניצח בגמר התוכנית. באותה שנה שיחק בסרט הקומדיה של דרור שאול, "פלאפל אטומי", בתפקיד ראשי. כמו כן גילם באותה שנה את דמותו של המשנה לראש המוסד בסדרת המתח הטלוויזיונית "המדרשה". בשנת 2016, שיחק בתפקיד הראשי בסרט הקולנוע "שבוע ויום", בו גילם אב שכול המתמודד עם מות בנו לאחר שמצא את מאגר הגראס הרפואי שזה הותיר אחריו. בשנת 2017 גילם את התפקיד הראשי של אריאל בלוך בסרטו של שבי גביזון, "געגוע". בשנת 2018 השתתף בסדרה "המנצח", בתפקיד אשר צוף, חוקר משטרתי המשתתף בחבורת זמר. ב-2019 השתתף בסדרה "אמא מביכה". בשנת 2020 החל שידור הסדרה "קיבוצניקים", בה גילם אביבי את גרשון קרפטיג, אביו של הדמות הראשית. באותה שנה, שיחק בסדרת הטלוויזיה "בלקספייס" ברשת 13. אביבי זכה בשנה זו בפרס אופיר לשחקן הראשי הטוב ביותר על משחקו בסרט "הנה אנחנו" של ניר ברגמן. בשנת 2021 חזר להשתתף בדיבוב של תפקיד עצמו בחידוש למשחק המחשב "פיפוש". בשנת 2024 השתתף כיועץ בתוכנית הטלוויזיה "מוקד 11" ששודרה בכאן 11. באותה שנה הופיע בסרטו של רנן שור "המעורר". אביבי נשוי למיכל ליבדינסקי, תסריטאית בוגרת החוג לקולנוע וטלוויזיה באוניברסיטת תל אביב. לזוג שני ילדים, והם מתגוררים בפרדס חנה. שי אביבי, במיזם "אישים" לתיעוד היצירה הישראלית שי אביבי, במסד הנתונים הקולנועיים IMDb (באנגלית) שי אביבי, באתר "אידיבי", מאגר הידע העברי לקולנוע ישראלי ועולמי שי אביבי, באתר ספר הקולנוע הישראלי שי אביבי, במסד הנתונים הקולנועיים KinoPoisk (ברוסית) שי אביבי, דף שער בספרייה הלאומית שי אביבי, באתר ארכיון הסרטים הישראלי בסינמטק ירושלים הגר רם, ‏"הייתי רוצה לכעוס פחות", באתר ‏מאקו‏, 22 בפברואר 2009 טל פרי, ‏זמן אביבי, באתר גלובס, 9 בנובמבר 2009 איילת שני, החילוני של הרוחני, באתר הארץ, 20 בינואר 2012 קובי מידן, ‏"אנשים בלילה" עם שי אביבי, באתר iCast‏, 10 ביוני 2014 נדב שהרבני, שי אביבי לא נכנס לחדר כושר: "זה סגור, זה מכאני וזה נטול קשר לטבע", באתר Xnet‏, 30 באפריל 2015 דותן מלאך, מוצש, תמיד אביבי: האלמנט הרוחני של שי אביבי, באתר nrg‏, 22 באפריל 2016 יהודה נוריאל, בשורות טובות, באתר "ידיעות אחרונות", 2 בספטמבר 2016 אבנר שביט‏, "לא מתגעגע לכלום, חוץ מלהתחלה שלי ושל מיכל": ריאיון עם שי אביבי על "געגוע", באתר וואלה, 7 בספטמבר 2017 יהודה נוריאל, התחזית: אביבי, באתר "ידיעות אחרונות", 10 באוקטובר 2018 כרמית ספיר ויץ, ‏שי אביבי ואשתו: "חווינו חושך וריבים מטורפים, מהם יצרנו מופע נפלא", באתר מעריב אונליין, 13 בדצמבר 2018 רחלי מלק-בודה, ‏הדרך הלא קלה שעברו שי אביבי ומיכל ליבידנסקי בדרך לזוגיות במטבח המנצח, בעיתון מקור ראשון, 3 בדצמבר 2022 סוכן תרבות | 04.03.2022, סרטון בערוץ "כאן 11 - תאגיד השידור הישראלי", באתר יוטיוב (אורך: 46:21) קרן מור ושי אביבי מציגים: חוויית שייט בלתי נשכחת שי אביבי ושי גולדשטיין מציגים: לתת לכלב לשמור על הספה מיכל ליבדינסקי, ‏22 ימים של טבעונות, באתר ‏מאקו‏, 5 ביוני 2014 דוד הכהן, מפטמי אווזים הכו נמרצות מפגינים נגד פיטום, ynet,‏ 3 ביוני 2002 עידן חגואל, אהבה חופשית: כפר השעשועים של שי אביבי ומיכל ליבדינסקי, באתר הארץ, 5 באוקטובר 2014